
Text rozhodnutia
Súd: Krajský súd Košice Spisová značka: 7S/131/2013 Identifikačné číslo súdneho spisu: 7013200818 Dátum vydania rozhodnutia: 30. 06. 2016 Meno a priezvisko sudcu, VSÚ: JUDr. Tamara Sklenárová ECLI: ECLI:SK:KSKE:2016:7013200818.3 Uznesenie Krajský súd v Košiciach, v právnej veci žalobcu: Centrum ekologických informácií, Suché Mýto 19, Bratislava, IČO: 47 243 252, zastúpeného: Bardač, s. r. o., AK Búdková 4, Bratislava, IČO: 47 243 252, proti žalovanému: Obec Janík, Janík 135, zastúpeného advokátom Doc. JUDr. Jozefom Sotolářom, PhD., AK so sídlom Južná trieda 1, Košice, v konaní o preskúmanie zákonnosti fiktívneho rozhodnutia žalovaného doručeného dňa 08. 04. 2013, ako aj jeho odvolacieho fiktívneho rozhodnutia doručeného dňa 07. 05. 2013, takto r o z h o d o l : Žalovanému p r i z n á v a náhradu trov konania v sume 331,13 eur, ktorú je žalobca povinný zaplatiť advokátovi Doc. JUDr. Jozefovi Sotolářovi, PhD., AK so sídlom Južná trieda č. 1, 040 01 Košice, a to do troch dní odo dňa právoplatnosti tohto uznesenia. o d ô v o d n e n i e : Žalobou zo dňa 29. 05. 2013, doručenou tunajšiemu súdu dňa 03. 06. 2013, sa žalobca domáhal zrušenia prvostupňového fiktívneho rozhodnutia žalovaného, doručeného žalobcovi dňa 08. 04. 2013, ktorým žalovaný odmietol prístup k informáciám požadovaným žalobcom, ako aj odvolacieho fiktívneho rozhodnutia žalovaného, doručeného žalobcovi dňa 07. 05. 2013 a vrátenia veci žalovanému na ďalšie konanie, ako aj priznania náhrady trov konania. Krajský súd v Košiciach uznesením zo dňa 17. 12. 2014 č. k.: 7S/131/2013-62 rozhodol podľa ustanovenia § 104 ods. 1 prvá veta O. s. p. tak, že zastavil konanie. Z odôvodnenia citovaného uznesenia vyplýva, že o trovách konania súd rozhodne až samostatným uznesením. Podľa ustanovenia § 146 ods. 2 O. s. p., ak niektorý z účastníkov zavinil, že konanie sa muselo zastaviť, je povinný uhradiť jeho trovy. Ak sa však pre správanie odporcu vzal späť návrh, ktorý bol podaný dôvodne, je povinný uhradiť trovy konania odporca. Podľa ustanovenia § 151 ods. 4 O. s. p., ak sa rozhodnutie, ktorým sa konanie končí, nevyhlasuje a bol podaný návrh na rozhodnutie o trovách, súd vyzve účastníkov na vyčíslenie trov do 3 pracovných dní od doručenia výzvy. Ustanovenia ods. 1 a 2 platia primerane. Podľa ustanovenia § 246c ods. 1 O. s. p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Pri určení náhrady trov konania súd vychádzal z ustanovenia § 146 ods. 2 O. s. p., vzhľadom na skutočnosť, že žalobca zavinil, že sa konanie muselo zastaviť a preto ich náhradu priznal žalovanému. Právny zástupca žalovaného si vyčíslil trovy v zmysle § 151 ods. 3 O. s. p. na základe výzvy súdu zo dňa 26. 01. 2015 vo vyúčtovaní zo dňa 29. 01. 2015, pričom tieto pozostávajú z odmeny právneho zástupcu žalovaného v celkovej výške 331,13 eur s DPH (2 úkony právnej pomoci, režijný paušál k nim + DPH). Súd považoval cit. vyčíslenie trov právneho zastúpenia za súladné s ustanoveniami § 11 ods. 4, § 13a ods. 1 písm. a), c), § 18 ods. 3 vyhlášky MS SR č. 655/2004 Z. z. o odmenách a náhradách advokátov za poskytovanie právnych služieb v znení neskorších predpisov. Žalovanému preto priznal právo na náhradu trov konania v sume 331,13 Eur vrátane DPH, pričom tieto pozostávajú z trov právneho zastupovania za 2 úkony právnej pomoci, a to za prípravu a prevzatie zastupovania zo dňa 23. 07. 2013, písomné podanie na súd vo veci samej - vyjadrenie zo dňa 01. 08. 2013 á 130,16 eur (§ 11 ods. 4 vyhlášky č. 655/2004 Z. z.) a režijného paušálu ku každému z týchto úkonov a 7,81 eur, t. j. spolu 275,94 eur. Keďže advokátovi, ktorý je platiteľom DPH patrí zvýšenie odmeny o DPH (20 %), trovy právneho zastupovania predstavujú celkovo 331,13 eur (tarifná odmena + režijný paušál + 20 % DPH). Žalobca je preto povinný zaplatiť trovy konania v celkovej výške 331,13 eur v súlade s ustanovením § 146 ods. 2 O. s. p. za použitia § 246c ods. 1 O. s. p., advokátovi doc. JUDr. Jozefovi Sotolářovi, PhD., AK Južná trieda 1, 040 01 Košice, na jeho účet vo VÚB, a. s. č. ú.: 839145512/0200, a to do troch dní odo dňa právoplatnosti tohto uznesenia. Rozhodnutie bolo prijaté senátom krajského súdu jednomyseľne, t. j. pomerom hlasov 3 : 0 (§ 3 ods. 9 zákona č. 757/2004 Z. z. o súdoch, v znení účinnom od 01. 05. 2011). Poučenie: Proti tomuto uzneseniu možno podať odvolanie do 15 dní odo dňa jeho doručenia na Krajský súd v Košiciach, a to v dvoch písomných vyhotoveniach. V odvolaní sa musí popri všeobecných náležitostiach podľa ustanovenia § 42 ods. 3 O. s. p. uviesť, proti ktorému rozhodnutiu odvolanie smeruje, v akom rozsahu sa rozhodnutie napáda, v čom sa rozhodnutie alebo postup súdu považuje za nesprávny a čoho sa odvolateľ domáha.

